Jordanijos ir Lietuvos santykiai

Jordanijos ir Lietuvos santykiai – dvišaliai tarptautiniai santykiai tarp Jordanijos ir Lietuvos.

Jordanija Lietuvos nepriklausomybę pripažino 1991 m. rugsėjo 15 d., o diplomatiniai santykiai užmegzti 1994 m. liepos 5 d.

Abi šalys yra Jungtinių Tautų narės.

Lietuvai atstovauja nepaprastasis ir įgaliotasis ambasadorius, reziduojantis Egipte, Jordanijai – nepaprastasis ir įgaliotasis ambasadorius, reziduojantis Nyderlanduose. Jordanijos sostinėje Amane veikia Lietuvos garbės konsulatas. Santykiai vystomi ir daugiašaliu formatu – Lietuva yra akreditavusi savo ambasadorių Arabų Šalių Lygai, ųrios narė yra Jordanija.

Lietuvoje 2022 m. pradžioje gyveno 22 Jordanijos piliečiai, Jordanijoje - 10 Lietuvos piliečių.

Santykių istorija

Pirmieji kontaktai 
Yra duomenų, kad Jordanija, pati nepriklausomybę iškovojusi 1948 m., SSRS vykdytos Lietuvos okupacijos metais palaikė ryšius su Lietuvos diplomatinėmis atstovybėmis.

Santykiai po 1991 m. 
Jordanija Lietuvos nepriklausomybę pripažino 1991 m. rugsėjo 15 d., o diplomatiniai santykiai užmegzti 1994 m. liepos 5 d. Tais pačiais metais Jordanija akreditavo savo ambasadorių Lietuvai (šis rezidavo Maskvoje, Rusijoje). Tačiau 1998 m. pasibaigus ambasadoriaus kadencijai, naujas ambasadorius Lietuvai akredituotas nebuvo iki pat 2015 m. Tuo tarpu Lietuva savo ambasadorių Jordanijai akreditavo 2006 metais, po ambasados Egipte atidarymo.

Lietuvos užsienio reikalų ministras Antanas Valionis su delegacija 2002 m. spalio mėn. su darbo vizitu tris dienas viešėjo Jordanijoje, kur buvo priimtas paties Jordanijos karaliaus Abdulos II, taip pat susitiko su Jordanijos užsienio reikalų ministru Marvanu Muašeriu. Lietuvos delegacija taipogi susitiko su Jordanijos valstybės ministru užsienio reikalams Šakeru Badu, Jordanijos pramonės ir prekybos ministru Salahu Bašyru.  Pasirašyta pirmoji dvišalė sutartis – susitarimas dėl investicijų skatinimo ir apsaugos.

2005 m. lapkričio 11 d. Lietuvos užsienio reikalų ministerija išplatino pareiškimą, kuriame smerkia teroristinius išpuolius Amano viešbučiuose: „Lietuva smerkia teroristinius išpuolius Jordanijoje, pareikalavusius nekaltų žmonių aukų. Reiškiame užuojautą aukų artimiesiems ir esame tikri, kad tik vieninga pasaulio bendrijos kova prieš terorizmą bei visų valstybių tvirta antiteroristinė pozicija gali padėti išvengti tolesnių beprasmių žmonių aukų.“

2006 m. vasario 21-22 dienomis Amane Lietuvos Respublikos užsienio reikalų ministerijos Amerikos, Afrikos, Azijos ir Okeanijos departamento direktoriaus ambasadoriaus Jono Paslausko vadovaujama delegacija susitiko su Jordanijos parlamento ir Jordanijos vyriausybės atstovais bei aptarė dvišalio bendradarbiavimo perspektyvas.

2007 m. vasario 19 d. Amane atidarytas Lietuvos garbės konsulatas (garbės konsulas – Ahmedas Helmis Monibas Armušas). Atidarymo ceremonijos metu grojo lietuviška muzika, buvo rodomi filmai apie Lietuvą, dalyvavo Jordanijos pramonės ir prekybos ministras Salemas Khazalehas, turizmo ministras Osama Dabasas, Parlamento nariai, Jordanijoje akredituoti užsienio diplomatai.

2014 m. birželio 10-11 d. Atėnuose (Graikija) vykusiame ES ir Arabų Lygos susitikime dalyvavo Lietuvos užsienio reikalų ministras Linas Linkevičius, renginio paraštėse susitikdamas su Jordanijos užsienio reikalų ministru.

2010 m. balandžio 27-28 d. Jordanijoje su darbo vizitu lankėsi Lietuvos užsienio reikalų viceministras Šarūnas Adomavičius, kur susitiko su Jordanijos užsienio reikalų ministru Naseru Judehu, Jordanijos verslininkų asociacijos prezidentu Hamdžiu Taba ir Jordanijos universiteto prezidentu Khaledu Al Karakiu.

2011 m. rugsėjo 21 d. Niujorke (JAV) vykusios Jungtinių Tautų Generalinės Asamblėjos 66-oje sesijoje dalyvavęs Lietuvos užsienio reikalų ministras Audronius Ažubalis renginio paraštėse susitiko su Jordanijos užsienio reikalų ministru Naseru Judenu, su kuriuo aptarė padėtį Artimųjų Rytų regione, tolesnes dvišalių santykių perspektyvas ir galimą Jordanijos paramą Lietuvos siekiui tapti Jungtinių Tautų Saugumo Tarybos nenuolatine nare 2014–2015 m.

2014 m. spalio 25-28 d. Jordanijoje su darbo vizitu lankėsi Lietuvos užsienio reikalų ministras Linas Linkevičius, kur susitiko su Jordanijos Ministru Pirmininku Abdula Ensuru, Senato pirmininku Abdur-Ra’ufu Ravabdehu bei Atstovų rūmų pirmininku Atefu Taravnehu, užsienio reikalų ministru Naseru Judehu, pramonės ir prekybos ministru Hatemu Al Halavaniu bei įmonių vystymo korporacijos (JEDCO) nariais, planavimo ir tarptautinio bendradarbiavimo ministru Ibrahimu Saifu. Taip pat susitiko su Jordanijos nacionalinės moterų komisijos generaline sekretore Salma Nims, lankėsi Zatario pabėgėlių stovykloje. Vizito metu pasirašyta antroji dvišalė Jordanijos ir Lietuvos sutartis – Lietuvos Respublikos Vyriausybės ir Jordanijos Hašimitų Karalystės Vyriausybės susitarimas dėl vizų režimo panaikinimo diplomatinių pasų turėtojams.

2015 m. vasarį teroristinei organizacijai „Islamo valstybė“ brutaliai nužudžius Jordanijos pilotą Muatą Al-Kasasbę, Lietuvos užsienio reikalų ministerija išplatino pareiškimą, kuriame „griežtai pasmerkė“ „brutalų“ Jordanijos piloto nužudymą ir pareiškė „nuoširdžią užuojautą nužudyto Jordanijos piloto šeimai, Jordanijos Vyriausybei bei žmonėms“.

2019 m. rugsėjo 23-27 dienomis Lietuvos užsienio reikalų ministras Linas Linkevičius prezidento Gitano Nausėdos delegacijoje dalyvavo Jungtinių Tautų Generalinės Asamblėjos 74-ojoje sesijoje Niujorke, o debatų paraštėse susitiko su Jordanijos užsienio reikalų ministru Aimanu Al Safadžiu, su kuriuo aptarė dvišalio bendradarbiavimo stiprinimo kryptis finansinių technologijų, gyvybės mokslų ir atsinaujinančių šaltinių srityse, taip pat situaciją Artimuosiuose Rytuose ir pabėgėlių krizę.

Dar kartą, nors ir telefonu, pokalbis tarp ministrų įvyko – 2020 m. liepos 27 d., tęsiantis Covid-19 pandemijai. Pokalbio metu aptartas Izraelio ir Palestinos taikos procesas, nutarta surengti dvišales politines konsultacijas tarp Jordanijos ir Lietuvos.

Švietimo, mokslo ir technologiniai mainai ir kultūrinis bendradarbiavimas 
Lietuvos ir Jordanijos vyrų futbolo rinktinės iki 2021 m. gruodžio yra tarpusavyje sužaidusios vienerias rungtynes, kurias laimėjo Jordanijos komanda.

2013 m. lapkričio mėn. Lietuvoje esančiame Radiacinės saugos centre, Valstybinėje atominės energetikos saugos inspekcijoje ir Branduolinio saugumo kompetencijos centre lankėsi Jordanijos ambasadorius Jungtinėse Tautose Zeidas Raadas Zeidas Al-Huseinas, atsakingas už tarptautinį bendradarbiavimą vystant Jordanijos branduolinio saugumo programas. 2016 m. gruodžio 8 dieną Tarptautinės atominės energijos agentūros organizuojamos Tarptautinės branduolinio saugumo konferencijos paraštėse Lietuva kartu su Jordanija surengė diskusiją kovos su branduolinių ir kitų radioaktyvių medžiagų kontrabanda tema.

Yra pasirašyta bendradarbiavimo sutarčių tarp Vilniaus universiteto ir Jordanijos universitetų.

2021–2022 m. Lietuvos Specialiųjų tyrimų tarnybos kartu su Austrijos analogiška institucija įgyvendinamas Jordanijoje vykdomas Europos Sąjungos (ES) Dvynių programos projektas korupcijos prevencijos srityje.

Ekonominiai santykiai 
Lietuvoje lankėsi kelios verslo delegacijos iš Jordanijos. Pirmasis dvišalis verslo forumas suorganizuotas 2002 m. Jordanijoje, dalyvaujant Lietuvos užsienio reikalų ministrui bei Jordanijos pramonės ir prekybos ministrui. Forumo metu pasirašyta Tarptautinių prekybos rūmų „Lietuva“ ir Jordanijos verslininkų asociacijos bendradarbiavimo sutartis.
 
2017 m. spalio 4-5 dienomis Lietuvoje lankėsi Jordanijos prekybos ministras Jarubas Kudahas ir verslo delegacija – Jordanijos prekybos rūmų vadovai ir įmonių atstovai besidomintys bendradarbiavimu chemijos, medicinos, maisto pramonės, turizmo srityse, vyko Lietuvos-Jordanijos verslo forumas. Sveikinimo žodį verslo forume tarė ministras Linas Linkevičius. Tai buvo pirmasis Jordanijos prekybos ministro vizitas Lietuvoje.  2017 metais Lietuva kartu Suomija laimėjo ES Dvynių programos projektą, kurio tikslas – stiprinti Jordanijos viešąjį saugumą užtikrinančios tarnybos gebėjimus strateginio valdymo, žmogiškųjų išteklių valdymo bei vadybos srityse. 2019 m. projektas įgyvendintas.

2018 m. duomenimis, prekybos apyvarta tarp Lietuvos ir Jordanijos siekė 9,12 mln. eurų.

Prekybos balanse dominuoja eksportas iš Lietuvos į Jordaniją.
 	
 Eksportas sudaro 9,12 mln. eurų.
 Importas sudaro 24,5 tūkst. eurų.

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
 1994–1998 – Chaldunas Ahmadas Al Dahheras, pirmasis Jordanijos ambasadorius Lietuvai (rezidavo Maskvoje)
 nuo 2015 m. – Ahmadas Muflehas, antrasis (rezidavo Hagoje)
 nuo 2019 m. – Navafas Telas
 nuo 2022 m. – Daifalahas Alfajezas (reziduoja Hagoje)

Pasiuntiniai Jordanijai 
 2006–2010 m. – Dainius Ginutis Voveris, pirmasis Lietuvos ambasadorius Jordanijai (rezidavo Kaire)
 2010–2015 m. – Dainius Junevičius (rezidavo Kaire)
 2016–2021 m. – Arvydas Daunoravičius (rezidavo Kaire)
 nuo 2021 m. – Artūras Gailiūnas (reziduoja Kaire)

Šaltiniai

Literatūra

Nuorodos 
 Jordanija | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Jordanija